AMMÁN 27. novembra (SITA/AP) - Jordánsky kráľ Abdulláh II. sa v pondelok stretol s irackým sunnitským lídrom hľadaným v Bagdade za podnecovanie k terorizmu v rámci úsilia pomôcť pri sprostredkovaní irackého národného zmierenia na zastavenie špirály násilia v krajine. Na stretnutí s Haríthom al-Dhárím, ktorý je na čele Sunnitského združenia moslimských učencov, kráľ povedal, že je potrebné, aby celý iracký ľud "bez ohľadu na ich náboženstvo alebo politické zmýšľanie" spolupracoval na potlačení násilia. Uvádza sa vo vyhlásení kráľovského paláca.
Schôdzka bola jednou z viacerých, ktoré sa majú uskutočniť s rôznymi irackými náboženskými a politickými lídrami v jordánskom hlavnom meste Ammán s cieľom podporiť zmierenie medzi sunnitmi a šiitmi. Al-Dhárího, ktorý žije v Jordánsku vyše päť mesiacov, hľadajú v Iraku za údajné podnecovanie k terorizmu a násilia medzi irackým ľudom. Začiatkom mesiaca iracké ministerstvo vnútra vydalo zatykač, pričom ho obvinilo z navádzania k sektárskemu násiliu. Al-Dhárí uviedol, že vládne nariadenie na jeho zatknutie je nezákonné.
Rokovanie Abdulláha s al-Dhárím, ktorý je otvoreným kritikom irackej vlády a americkej okupácie, sa konalo len niekoľko dní pred stretnutím amerického prezidenta Georgea W. Busha a irackého premiéra Núrího al-Málikího v Ammáne v stredu a vo štvrtok. Hovorca jordánskej vlády Nássir Judíh novinárom v pondelok povedal, že stretnutia kráľa s irackými vodcami sú "pokusom o priblíženie ich pohľadov a dosiahnutie vzájomného porozumenia."